**Balatonmáriafürdőn ülésezett a Magyar Ifjúsági Konferencia**

A Kárpát-medence és a diaszpóra ifjúsági szervezeteinek legmagasabb egyeztető fóruma, a Magyar Ifjúsági Konferencia (MIK) 2016. évi II. ülését Balatonmáriafürdő községben tartotta meg 2016. november 25-27. között.

A MIK a magyarországi és határon túli magyar ifjúság azon fóruma, ahol együtt gondolkodhatnak, megismerhetik és megvitathatják terveiket, megoszthatják gondjaikat, együttműködve valósíthatják meg közös elképzeléseiket. A Magyar Ifjúsági Konferencia (MIK) évente két alkalommal ülésezik. A MIK 2008. június 15-én kelt Kolozsvári Zárónyilatkozatban foglaltakra figyelemmel, a MIK őszi rendes üléseit Magyarországon, a tavaszi rendes üléseit a Kárpát-medence valamely más régiójában tartja.

A fórum első estéje a csapatépítő, stratégiai csapatmunkáké volt, amit kötetlen szórakozás követett. A másnapi plenáris ülésen szó volt a szervezet immár megvalósult terveiről, a jövőbeni elképzelésekről, és bemutatták a legjelentősebb projekteket tartalmazó programtárt is. Az egyes régiók ezúttal is prezentálták az őket érintő ügyeket, amelyekre közös megoldásokat kerestek. Az egyes régiókban elhangzott javaslatokra és kérésekre dr. Illés Boglárka, az Emberi Erőforrások Minisztériuma ifjúságpolitikáért és esélyteremtésért felelős helyettes államtitkára, valamint dr. Szilágyi Péter, a Miniszterelnökség nemzetpolitikáért felelős helyettes államtitkára azonnal, még a helyszínen válaszolt.

A délután folyamán a küldöttek megismerték a Nemzeti Stratégia a Fiatalokért 2017-2026 szakmai koncepció tervezetet, valamint szekcióülések keretében a stratégiában felsorolt területeket részletesebben is átnézték, számos javaslattal kiegészítve azokat.

Felvidéket ezúttal a Diákhálózat, a Szlovákiai Magyar Cserkészszövetség, a Selye János Egyetem Hallgatói Önkormányzata és a Via Nova képviselte.

„A Szlovákiai Magyar Cserkészszövetség alapító tagja a MIK-nek, és kiemelt figyelmet szentelünk az itt zajló ifjúságszakmai és közösségépítő munkának. Valljuk, hogy a MIK egyedülálló hálózat, amelyben minden felvidéki országos jelentőségű magyar ifjúsági szervezetnek ott a helye” – mondta Csémi Szilárd - Kismedve, a Szlovákiai Magyar Cserkészszövetség ügyvezető elnöke, a MIK felvidéki régióelnöke.

A következő konferenciára Muravidéken kerül sor 2017 tavaszán.